4 SA spelers spog met IPL-100-talle | Netwerk24
4 SA spelers spog met IPL-100-talle
Deur Johann de Jager 21 April 2017 14:17
Hashim Amla, wat sy eerste T20-100-tal Donderdag vir die Kings XI Punjab teen die Mumbai Indians in die Indiese Premierliga (IPL) gemoker het, is een van die agt Protea-ikoonspelers in Suid-Afrika se nuwe T20-reeks.
Hashim AmlaFoto: Gallo Images
Krieket Suid-Afrika (KSA), wat vroeër reeds die name van agt internasionale ikoonspelers bekend gemaak het, het Vrydag ook aangekondig watter Protea-spelers vooraf aan die agt franchisespanne toegeken sal word.
Die spanne sal hul groepe nou met nog 15 spelers kan aanvul wat in Julie deur 'n trekking bepaal sal word.
Die ander Proteas wat elk aan 'n franchise toegeken sal word, is Quinton de Kock, AB de Villiers, JP Duminy, Faf du Plessis, David Miller, Kagiso Rabada en Imran Tahir.
Die spelers sal vir die eerste twee jaar van die T20 Global Destination League (GDL) vir die franchise speel waaraan hy toegeken word.
Amla was die vierde Suid-Afrikaner om 'n 100-tal in die IPL aan te teken ná De Villiers (105*, 133*, 129*), Miller (101*) en De Kock (108) wat ook ikoonspelers in Suid-Afrika se GDL gaan wees.
Die ikoonspelers sal volgens KSA sover moontlik speel vir die span in die stad waarmee hy geskiedkundig verbind word en waar hy as 'n plaaslike held beskou word.
Die proses om die eienaarskap en waar die spanne gesetel sal wees te bepaal, is nog aan die gang. Die spertyd vir voornemende eienaars om tenders in te dien is 28 April, terwyl spelers wat in die GDL wil speel voor 31 Mei moet registreer.
Hoewel Amla se onoorwonne 104 (60b, 8x4; 6x6) Donderdag in Indore nie genoeg was vir die Kings (198/4) om die Indians (199/2 in 15.3 bbe.) te klop nie, sal die Proteas oor sy vertoning jubel.
Amla het hom op die toer in Nieu-Seeland ietwat in die spervuur bevind. Sy nuutgevonde selfvertroue kan 'n siddering tot gevolg hê onder die Engelse, ofskoon dit 'n T20-wedstryd was.
Amla het met die Proteas se vorige toer daar in 2012 sy beste toetstelling – 311* – in die eerste toets op die Oval aangeteken. Om weer vol selfvertroue daar aan te kom voorspel niks goeds vir Engeland nie.
Amla het met sy 104* vir die Kings verbeter op sy vorige hoogste T20-telling van 97* teen Australië verlede jaar op Nuweland.